**Komisia pre posudzovanie projektov na rozvoj vzdelávania, športu, kultúry, sociálnej oblasti a životného prostredia – Grantová komisia**

**Zápisnica zo zasadnutia Grantovej komisie, dňa 13.11. 2019**

**Prítomní:**

členovia komisie:

Ing. Monika Ďurajková, PaedDr. Mária Barancová, Mgr. Boris Čechvala, Nikolaj Gečevský,

Ing. Marcela Kulifajová, Mgr. ET Mgr. Marek Machata, Ing. Martin Patoprstý,   
Ing. arch. Lucia Štasselová, Mgr. Michal Vicáň

**Neprítomní**: Silvia Pilková

**Hostia:** JUDr. Jaroslav Pilát, JUDr. Jana Vargovičová

zapisovateľka:

Beata Tomášová

**Program:**

1. Otvorenie
2. VZN o dotáciách - aktuálny stav
3. Výzvy na prijímanie žiadostí o dotácie na rok 2020
4. Rôzne
5. Záver

**K  bodu 1:**

**Otvorenie\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Rokovanie komisie viedla predsedníčka Grantovej komisie (ďalej len GK) Ing. Ďurajková.   
Na úvod privítala hostí aj členov komisie a následne si členovia GK odsúhlasili program.

**K  bodu 2:**

**VZN – o dotáciách – aktuálny stav\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

JUDr. Juraj Pilát po stretnutí s pánom starostom začal na základe jeho poverenia postupne pracovať na finálnom znení pripravovaného VZN s príhľadom na zakomponovanie pripomienok miestneho kontrolóra. Na GK prišiel odprezentovať zmeny, ktoré navrhuje zakomponovať do VZN.

JUDr. Pilát súhlasil s  GK, že súčasné VZN poslúžilo v danom čase svojmu účelu a preto z viacerých dôvodov sa GK rozhodla vypracovať návrh nového nariadenia, ktoré by odstránilo jednotlivé nedostatky a zároveň prinieslo niekoľko inovácií, ktoré vychádzajú z praktických skúseností a tiež z nových možností, ktoré mestská časť má.

Taktiež sa presadila možnosť o čo najväčšieho využitia elektronickej komunikácie, t.j. že žiadosti o poskytnutie dotácií budú administrované v elektronickej podobe.

Nový návrh VZN tiež odstráni niektoré rozpory so zákonom, naopak, niektoré požiadavky zákona v sebe zahŕňa a má tiež ambíciu zjednodušiť proces, ktorý súvisí s podávaním, posudzovaním a celkovým vybavovaním žiadostí o poskytnutie dotácií.

Upravili sa niektoré pojmy, ktorých legálna definícia pre potreby samotného nariadenia je potrebná, a to z toho dôvodu, aby nedošlo k inému, prípadne dvojznačnému výkladu. Ide o definíciu niektorých základných pojmov.

V návrhu nového VZN sa stanovila určitá hranica a to, že na účely poskytovania dotácií bude možné v rozpočte mestskej časti vyčleniť sumu až do výšky 1% z výnosu tzv. podielových daní, ktoré patria mestskej časti a z výnosu z dane z nehnuteľností, ktoré patria mestskej časti avšak nariadenie bude zároveň stanovovať rámce pre určitú flexibilitu v prípade, že rozdelenie zdrojov medzi rozvojové a komunitné dotácie nebude pokrývať dopyt v konkrétnom rozpočtovom období; v takom prípade kooperácie dotačnej komisie (t.j. komisie zastupiteľstva) a starostu, je možné percentuálne rozdelenie zmeniť.

V návrhu nariadenia sa tiež upraví definícia a kritéria toho, kto je oprávnený žiadateľ. Je to dôležité z toho hľadiska, komu budú peniaze z verejných zdrojov pridelené. Je to hlavne z toho dôvodu, aby mestská časť mala garancie, že pridelené peniaze nebudú využité na účely, resp. subjektom, ktorý ba tak sledoval iné ciele, než tie, na ktorých podpore má mestská časť záujem.

Ďalej JUDr. Pilát spomenul, že požiadavky na oprávneného žiadateľa a tiež spôsob, ako splnenie týchto požiadaviek preukázať, vychádza z ustanovení zákona o rozpočtových pravidlách verejnej správy.

Upraví sa aj spôsob splnenia jednotlivých náležitostí, pričom v prvej fáze nebude potrebné doložiť k žiadosti všetky potrebné prílohy, ale bude možné ich nahradiť čestným vyhlásením, ktoré bude súčasťou tejto žiadosti. Toto je ešte potrebné odkonzultovať so starostom, ktorý bude VZN predkladať, pričom konečné rozhodnutie bude na ňom. Avšak aj naďalej sa bude vyžadovať príloha pri niektorých osobitných situáciách, ako je napr. stavebné povolenie a pod.

Ďalej sa v návrhu ponechal aj spôsob dodatočného doplnenia žiadosti v prípade, že je neúplná, alebo je niečo nesprávne. Tým sa dá žiadateľovi možnosť/šanca na opravu svojej žiadosti, aby tak pre čisto formálne nedostatky neprišiel o šancu uchádzať sa o dotáciu na svoj projekt.

Samotné rozhodovanie o podpore bude prechádzať na starostu, pretože je to v jeho kompetencii. Miestne zastupiteľstvo tak nebude schvaľovať prijímateľov ani výzvy. Kooperácia medzi starostom a zastupiteľstvom bude zabezpečená cez dotačnú komisiu, ktorá je komisiou zastupiteľstva.

Dotačná zmluva ako nástroj mestskej časti bude riešiť individuálne podmienky použitia, kontroly, vyúčtovania atď. pridelenej dotácie a to vždy v závislosti od povahy projektu, subjektu a pod. Jej vzor bude zverejňovaný spolu s danou výzvou a tiež tu bude možnosť doplňovať osobitné ustanovenia, ktoré budú zohľadňovať špecifiká konkrétneho projektu.

Budú upravené aj základné pravidlá vyúčtovania poskytnutej dotácie, jej použitia ako aj časový rámec.

VZN bude predložené na decembrové miestne zastupiteľstvo. Predsedníčka GK sa dopytovala, či je možné otvoriť výzvu, aj keď nie je schválený rozpočet. JUDr. Pilát

Potvrdil, že je to možné.

**K bodu 3:**

**Výzvy na prijímanie žiadostí o dotácie na rok 2020\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Predsedníčka GK dala členom komisie priestor na vyjadrenie, či navrhujú otvárať výzvy na dotácie už v decembri, po schválení VZN. Keďže miestne zastupiteľstvo nebude schvaľovať dotačné výzvy, nie je potreba výzvu predkladať na decembrové zastupiteľstvo. Členovia GK rokovali o nepriaznivej finančnej situácií, ktorá MČ čaká budúci rok. Rozpočet pre rok 2020 sa bude schvaľovať vo februári 2020, preto niektorí členovia komisie namietali, že by sme nemali otvárať výzvy, ak nemáme na to finančné krytie. Predsedníčka GK hovorila o skoršom otvorení výziev, aby mali žiadatelia väčší odstup pre podanie žiadostí, aby nemuseli vybavovať potvrdenia v časovej tiesni.

Predsedníčka GK dala o tom hlasovať.

**Uznesenie: grantová komisia súhlasí, vzhľadom na okolnosti neskoršieho schvaľovania rozpočtu MČ, otvárať výzvy na dotácie pre rok 2020 až po schválení rozpočtu pre rok 2020.**

Za: 6

Proti: 1

Zdržal sa: 0

**K bodu 4:**

**Rôzne\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

\_

**K bodu 5:**

**Záver\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Predsedníčka GK poďakovala všetkým za účasť a ukončila zasadnutie GK.

Najbližšie pracovné stretnutie GK je naplánované na **03. 12. 2019 o 15:00 hod.**

V Bratislave dňa 22. 11. 2019

Ing. Monika Ďurajková, v.r.

PaedDr. Mária Barancová, v.r.

Mgr. Boris Čechvala, v.r.

Nikolaj Gečevský, v.r.

Ing. Marcela Kulifajová, v.r.

Mgr. et Mgr. Marek Machata , v.r.

Ing. Martin Patoprstý, v.r.

Ing. arch. Lucia Štasselová, v.r.

Mgr. Michal Vicáň, v.r.